**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.05.2022, ora 08.00 – 03.05.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.05.2022, ora 07.00**

**RÂURI**

**Debitele au fost în** **general în scădere**, exceptând râurile din Dobrogea, unde au fost staționare.

Debitele medii zilnice se situează, în general, în jurul și peste mediile multianuale lunare, exceptând râurile din bazinele: Crasna, Barcău, Târnave, Cerna (aferent spațiului hidrografic Banat), Olt, Vedea, Ialomița (exceptând Prahova), bazinul superior al Mureșului, bazinele mijlocii si inferioare ale Jiului, Buzăului, Bistriței (afluent al Siretului), Moldovei, Sucevei și Prutului, unde sunt cuprinse intre 30-90% din mediile multianuale lunare.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în scădere**, exceptând râurile din bazinele hidrografice: Vedea, Neajlov, afluenții Prutului și pe cele din Dobrogea, unde vor fi staționare.

Sunt posibile creşteri de niveluri și debite pe unele râuri mici din zonele de deal și de munte, ca urmare a precipitațiilor, slabe cantitativ, prognozate și cedării apei din stratul de zăpadă.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 02-03.05.2022 **a fost în creștere, având valoarea de 5100 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în creștere pe sectoarele Gruia-Calafat și Hârșova-Tulcea, în scădere pe sectorul Bechet-Călărași și staționare la Cernavodă.

**Debitul la intrarea în ţară** (secţiunea Baziaş) **va fi** **în creştere (5200 m3/s).**

În aval de Porțile de Fier debitele vor fi în creştere pe sectoarele Gruia-Turnu Măgurele și Galaţi-Tulcea, relativ staționare pe sectorul Zimnicea-Giurgiu şi în scădere pe sectorul Olteniţa-Brăila.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricţiilor.

**2.** **Situaţia meteorologică în intervalul 02.05.2022, ora 08.00 –03.05.2022, ora 06.00**

**În ţară** vremea a fost în general frumoasă, iar valorile termice diurne s-au situat în jurul celor normale pentru această perioadă. În prima parte a intervalului cerul a fost variabil, cu înnorări temporare după-amiaza și seara, cu precădere în vest, centru și nord, precum și la munte, unde, cu totul izolat, s-au semnalat ploi slabe, de scurtă durată și, pe alocuri,

descărcări electrice. Noaptea înnorările s-au extins treptat dinspre regiunile sudice și au cuprins mare parte a țării. Vântul a suflat slab și moderat, cu intensificări temporare în sudul Banatului și izolat în Oltenia. În zona montană înaltă era strat de zăpadă și măsura la ora 21 -*pe platformele staţiilor meteo*- până la 187 cm în Masivul Bucegi, la peste 2000 m. Temperaturile maxime s-au încadrat între 15 grade la Sulina, Constanța-dig și Mangalia și 23 de grade la Satu Mare, Baia Mare, Gurahonț, Timișoara, Sighetu Marmației și Alba Iulia, iar la ora 06 se înregistrau valori termice cuprinse între 0 grade la Miercurea Ciuc și 15 grade la Moldova Nouă.

**Observaţie:** în intervalul de diagnoză au fost în vigoare 2 atenționări pentru fenomene meteorologice periculoase imediate, 1 emisă de către SRPV Timișoara și 1 emisă de către SRPV Constanța.

**La Bucureşti** cerul a fost variabil, cu înnorări seara și noaptea, iar vântul a suflat slab și moderat. Temperatura maximă a fost de 22 de grade la Filaret, 21 de grade la Băneasa și 20 de grade la Afumați, iar la ora 06 se înregistrau 8 grade la Băneasa și Afumaţi și 9 grade la Filaret.

**3. Prognoza meteorologică în intervalul 03.05.2022, ora 08.00–04.05.2022, ora 8.00**

**În ţară** regimul termic va fi caracterizat de valori normale pentru această dată. În sud-est vor fi înnorări în mare parte din interval, iar în restul teritoriului cerul va fi variabil, cu înnorări temporare după-amiaza și la începutul nopții, când pe arii în general restrânse în nord, nord-vest și la munte, și izolat în centru, vor fi ploi de scurtă durată și descărcări electrice. Vântul va sufla slab și moderat, cu unele intensificări în timpul ploilor. Temperaturile maxime se vor încadra între 14 și 23 de grade, iar cele minime, în general, între 2 și 10 grade.

**La Bucureşti** cerul va avea înnorări temporare, iar vântul va sufla slab până la moderat. Temperatura maximă se va situa în jurul valorii de 19 grade, iar cea minimă de 8...9 grade.

**4. Buletin nivometeorologic pentru perioada 02.05.2022, ora 21-05.05.2022, ora 21** (la altitudini mai mari de 1800 m)

**Evoluția vremii în intervalul 28.04-02.05.2022**

La începutul intervalului vremea a fost în general instabilă și pe arii extinse s-au semnalat precipitații predominant sub formă de ploaie; izolat și trecător a nins. Local cantitățile de apă au fost însemnate. Apoi vremea s-a ameliorat și a plouat pe arii mai restrânse, în masivele sudice și vestice. Cerul a fost mai mult noros. Pe arii extinse s-au semnalat precipitații predominant sub formă de ploaie, ce au avut mai ales caracter de aversă, trecător lapoviță, ninsoare și măzăriche pe creste. În intervale scurte de timp sau prin acumulare, cantităţile de apă au depășit local 20...25 l/mp şi izolat 40 l/mp. Stratul de zăpadă se menține doar în zona montană înaltă, iar sub 1800 m mai este prezent doar în zonele umbrite. La peste 2000 m s-au semnalat mai multe avalanșe de topire de suprafață.

**Grosimea stratului de zăpadă în 02.05.2022, ora 15:00:**

**Carpaţii Meridionali:** 188 cm la Vf. Omu, 175 cm la Bâlea-Lac, 96 cm Vf. Țarcu;

**Carpaţii Orientali:** 101 cm la Vf. Călimani, 27 cm la Ceahlău-Toaca, 17 cm la Vârful Iezer, 10 cm la Lăcăuți;

**Carpaţii Occidentali:** -

**Prognoza vremii în intervalul 02.05.2022, ora 21:00-05.05.2022, ora 21:00:**

În prima zi vremea va fi apropiată de normalul termic al perioadei. Cerul va fi variabil, cu înnorări temporare după-amiaza, când pe arii restrânse se vor semnala averse de ploaie în toate masivele, ce pot fi însoțite și de descărcări electrice și intensificări de scurtă durată ale vântului. De miercuri vremea va deveni instabilă. Cerul va fi variabil, cu înnorări temporare accentuate după-amiaza și seara, când pe arii relativ extinse se vor semnala averse de ploaie, însoțite de descărcări electrice; izolat cantitățile de precipitații vor fi însemnate și vor fi condiții de grindină. Vântul va sufla slab și moderat, cu intensificări temporare și asociate averselor. Pe creste, precipitațiile vor fi trecător și sub formă de lapoviță și ninsoare. Local se va semnala ceață. Joi precipitațiile sub formă de ploaie se vor semnala local, mai ales după-amiaza și seara. Vântul va sufla slab și moderat, cu intensificări asociate averselor. Pe creste, precipitațiile vor fi trecător și sub formă de lapoviță și ninsoare. Local se va semnala ceață.

**Temperaturi prognozate în intervalul 02.05.2022, ora 21:00-05.05.2022, ora 21:00:**

**Peste 1800 m:** temperaturi minime: -6...0 gr.C; temperaturi maxime: -1...5 gr.C;

**Sub 1800 m:** temperaturi minime: -1...3 gr.C; temperaturi maxime: 5...10 gr.C;

**Izoterma de 0 grade**: între 2100 și 2300 m;

**Vânt la peste 2000 m**: la început nord-est, apoi din nord-vest, cu viteze temporare de 40-60 km/h.

**Evoluția stratului de zăpadă și a riscului de avalanșă**

**Munții Făgăraş și Munții Bucegi RISC MODERAT (2)**

La peste 1800 m topirea zăpezii va continua datorită temperaturilor diurne în cea mai mare parte pozitive și a precipitațiilor predominant lichide, care vor umezi suplimentar stratul. Apa rezultată din topire va pătrunde în strat, formând pelicule care vor facilita alunecarea stratului umed din partea superioară. În zonele adăpostite se mențin depozitele mai însemnate de zăpadă. Spontan se vor produce curgeri și avalanșe de topire de suprafață, care în anumite cazuri pot disloca întreg stratul de zăpadă. Unele avalanșe de zăpadă umedă pornite de la altitudini mari pot coborî și sub 1800 m. Riscul declanșării avalanșelor va fi moderat (2).

La altitudini de 1600-1800 m se mai găsește zăpadă doar pe scocuri și în zonele umbrite, în rest fiind în mare parte topită. Pe fondul temperaturilor pozitive, al ploilor și parțial al insolației, zăpada va continua să se topească accelerat. Spontan, la altitudini apropiate de 1800 m, se pot declanșa curgeri și avalanșe de topire de dimensiuni mici, producerea acestora fiind amplificată la supraîncărcări și pe pantele mai înclinate.

**Munții Parâng–Șureanu, Țarcu–Godeanu, Rodnei, Călimani – Bistriței – Ceahlău RISC REDUS (1)**

La altitudini de peste 1800 m zăpada a continuat să se topească accelerat. Stratul superior este format din zăpadă umezită. Pe văi sau în locurile adăpostite se întâlnesc depozite mai însemnate de zăpadă. Temperaturile în general pozitive și precipitațiile sub formă de ploaie vor umezi suplimentar acest strat, existând un risc redus al dislocării stratului superior, iar în cazuri izolate și al unor straturi din profunzime. Riscul va fi amplificat la supraîncărcări ale stratului, care pot angrena zăpada umedă și instabilă, îndeosebi din zonele cu depozite mai însemnate, ducând la curgeri și avalanşe de topire de dimensiuni în general mici - **risc redus (1)**.

Între 1600-1800 m zăpada este topită în mare parte și se mai întâlnește doar pe anumite văi și pante umbrite, de la altitudini apropiate de 1800 m. Zăpada își va continua procesul de topire pe fondul temperaturilor pozitive, al ploilor și parțial al insolației.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MODERAT (2)** | **--** |
| **BUCEGI** | **RISC MODERAT (2)** | **--** |
| **PARÂNG - ȘUREANU** | **RISC REDUS (1)** | **--** |
| **ȚARCU – GODEANU** | **RISC REDUS (1)** | **--** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC REDUS (1)** | **--** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC REDUS (1)** | **--** |
| **VLĂDEASA-MUNTELE MARE** | **--** | |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Braşov** informează că în data de 29.04.2022, la ora 19:10, s-a produs un incendiu în piaţa de legume-fructe de pe Şoseaua Cristianului, nr. 24, din municipiul Braşov (cartierul Bartolomeu). Au ars 14 tarabe şi cca 10 tone de materiale textile, fiind afectaţi 1000 mp. Incendiul a fost lichidat de echipajele I.S.U. Braşov.

**Agenţia Naţională pentru Protecţia Mediului** informează că din rezultatele analizelor efectuate în intervalul 29.04-01.05.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită:**

**-în data de 29.04.2022 la staţia: TL-2** (municipiul Tulcea);

**-în datele de 30.04.2022 și 01.05.2022 la staţiile: IS-1** (municipiul Iași)și **TL-2** (municipiul Tulcea)**.**

1. **În domeniul solului şi vegetaţiei**

**A.P.M. Prahova** informează că în data de 29.04.2022, la ora 15:30, s-a produs o poluare cu ţiţei a 35 mp de sol în zona Barierei Măgurele din cauza coroziunii conductei Conpet Surani-Măgurele. **Măsuri:** echipa de intervenţie Conpet a izolat tronsonul de conductă prin închiderea ventilelor, s-a decopertat conducta pentru identificarea locului avariei și efectuarea de reparaţii, s-a vidanjat fluidul scurs, s-a aplicat absorbant biodegradabil pe suprafaţa afectată.

**Garda Forestieră Râmnicu Vâlcea** informează că în data de 01.05.2022, la ora 14:44, s-a produs un incendiu în zona satului Pisculeţ (comuna Piscu Vechi), pe raza Ocolului Silvic Poiana Mare, jud. Dolj. Acesta a afectat o suprafaţă de 3 ha de litieră și a fost stins în aceeași zi, la ora 16:50, de către personalul silvic, pompierii militari, poliţiști și cetăţeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția de Comunicare, Transparență și IT